bluuebunny/crossref_metadata_2025 huggingface dataset:
Η περί ύλης διδασκαλία του αγίου Ιωάννου Δαμασκηνού
Authors: Παπαβησσαρίων Θεοχάρης
Published: September 2021

ΠΕΡΙΛΗΨΗ Η παρούσα διατριβή κινείται στον άξονα της έννοιας της ύλης, και επιχειρεί να εκθέσει τις ιστορικές προϋποθέσεις της κοσμολογικής αναζήτησης. Διαμέσου της μετεξέλιξης και της μεταστοιχείωσης των εννοιών στο διάνυσμα της ιστορίας, ρίχνει φως στη μετάβαση από την ελληνική κοσμολογία στη χριστιανική κτισιολογία, και αναδεικνύει τον αντιμανιχαϊκό και αντιδυαρχικό χαρακτήρα της σύνολης θεολογίας του αγίου Ιωάννη του Δαμασκηνού, ο οποίος είναι πάντα σύστοιχος με την Ορθόδοξη κοσμολογία. Το άτοπο της μανιχαϊκής δυαρχίας αντικρούεται με στέρεα επιχειρήματα, που καταδεικνύουν τον Τριαδικό Θεό ως μόνη, αυθύπαρκτη συστατική αρχή του παντός και ως το μείζον της κτίσης και της ιστορίας, αφού μονάχα Αυτός δημιουργεί όντα θεοπρεπώς, άγοντάς τα από το μη ον στο είναι. Σε διάφορες αναλυόμενες κειμενικές συνάφειες, ο ιερός Δαμασκηνός εναλλάσσει ή και αντικαθιστά τον όρο ύλη με τον όρο κτίση, φανερώνοντας έτσι την ταυτοσημία των δύο εννοιών στη θεολογία του. Η ύλη είναι συνώνυμη της κτιστότητας, της τρεπτότητας και της σωματικότητας των όντων. Στοιχώντας στο κείμενο της Γένεσης, ο άγιος φανερώνει την αγαθότητα της ύλης, και αναλύει τα ακανθώδη ζητήματα του κακού και της θεοδικίας υπό το πρίσμα της κτισιολογίας. Η ύλη είναι προϊόν της πανσθενουργού θείας βούλησης. Η αποειδωλοποίηση της ύλης-κτίσης επιτυγχάνεται μέσα από την απομύθευσή της, κάτι που σταδιακά οδηγεί στην καταξίωση της ύλης στο φως τόσο της περί δημιουργίας διδασκαλίας, όσο και της θείας ενανθρώπισης. Συγχρόνως, ο ιερός Πατήρ διατελεί έμπλεος σεβασμού και τιμής για τη σύμπασα κτιστή πραγματικότητα.Περαιτέρω, η διατριβή αναλύει σε βάθος τις πολυσήμαντες έννοιες της θείας πρόνοιας, της πρόγνωσης και του ανθρώπινου προορισμού σε σχέση με την ανθρώπινη ελευθερία, προκειμένου αφενός να διαφανεί η μεταξύ τους διαλεκτική ένταση, κι αφετέρου να καταδειχθεί το διάφορο του ντετερμινιστικού μανιχαϊκού κοσμοειδώλου και της ορθόδοξης θεώρησης του κόσμου. Η θεώρηση των λόγων των όντων ως θελημάτων, παραδειγμάτων, προορισμών, αλλά πρωτίστως ως εικόνων της θείας βουλής φανερώνει τον κομβικό ρόλο που διαδραματίζουν στην κτισιολογία του Δαμασκηνού. Από τα ανωτέρω εμφαίνεται σαφώς ο οντολογικός χαρακτήρας της κτισιολογίας του Δαμασκηνού.
Φαρμακοκινητική, φαρμακοδυναμική και φαρμακογενωμική ανάλυση της μπεβασιζουμάμπης σε ασθενείς με μεταστατικό καρκίνο του παχέος εντέρου
Authors: Παπαχρήστος Απόστολος
Published: September 2021

Το όφελος στη θεραπεία διαφόρων όγκων από τη μπεβασιζουμάμπη έχει διαπιστωθεί από διάφορες μελέτες. Ωστόσο, τα κλινικά αποτελέσματα εμφανίζουν μεταβλητότητα, με ορισμένους ασθενείς να ανταποκρίνονται αξιοσημείωτα καλά, ενώ κάποιοι άλλοι όχι. Οι φαρμακοκινητικές παράμετροι συγκαταλέγονται μεταξύ των σημαντικότερων παραμέτρων, οι οποίες επηρεάζουν τη δράση του φαρμάκου και την κλινική ανταπόκριση.Για την αξιολόγηση της επίδρασης διαφόρων φυσιολογικών, φαρμακοκινητικών, φαρμακοδυναμικών και γενετικών παραγόντων στα κλινικά αποτελέσματα που παρατηρούνται σε ασθενείς που λαμβάνουν πρώτης γραμμής θεραπεία με μπεβασιζουμάμπη σε συνδυασμό με χημειοθεραπεία για μεταστατικό καρκίνο του παχέος εντέρου και την προβλεπτική τους ικανότητα διεξήχθη μια προοπτική, μη παρεμβατική μελέτη παρατήρησης. Η μελέτη έγινε σε 46 ασθενείς με επιβεβαιωμένο καρκίνο παχέος εντέρου σταδίου 4 που έλαβαν πρώτης γραμμής θεραπεία με μπεβασιζουμάμπη και χημειοθεραπεία. Η διαδικασία ένταξης των ασθενών στη μελέτη διήρκησε ένα έτος. Ο χρόνος παρακολούθησης των ασθενών μετά την ένταξή τους στη μελέτη ήταν πέντε έτη. Έγινε αξιολόγηση της ανταπόκρισης στη θεραπεία, του διαστήματος ελεύθερου νόσου και της συνολικής επιβίωσης και προσδιορίστηκε η συγκέντρωση της ολικής μπεβασιζουμάμπης και του ελεύθερου VEFG165 σε ορό αίματος. Έγινε επίσης ανίχνευση των μονονουκλεοτιδικών πολυμορφισμών για τα γονίδια VEG-A και ICAM-1 σε ολικό αίμα και για τα γονίδια KRAS, NRAS και BRAF σε δείγμα καρκινικού ιστού. Η ανταπόκριση στη θεραπεία δεν επηρεάστηκε από οποιοδήποτε πολυμορφισμό στα γονίδια VEGF-A, ICAM-1, KRAS και NRAS. Αντίθετα οι μεταλλάξεις στο BRAF συνδέονταν στατιστικά σημαντικά (p=0.026) με μη ανταπόκριση στη θεραπεία. Ασθενείς ομόζυγοι για το VEGF-A rs699947 A/A παρουσίαζαν στατιστικά σημαντικά παρατεταμένο PFS και OS σε σχέση με τους ασθενείς που παρουσίαζαν την wild-type C/C μορφή του γονιδίου. Όσον αφορά το γονίδιο ICAM-1 οι ασθενείς που έφεραν το G/A αλληλόμορφο του rs1799969 παρουσίασαν στατιστικά σημαντικά μεγαλύτερη OS σε σχέση με τους φορείς του G/G. Αναφορικά με το γονίδιο BRAF βρέθηκε ότι οι ασθενείς που είχαν όγκους με τον wild-type τύπο του γονιδίου είχαν στατιστικά σημαντικά παρατεταμένη επιβίωση σε σχέση με τους ασθενείς που είχαν μεταλλαγμένο BRAF. Παρατηρήθηκε ισχυρά αρνητική συσχέτιση μεταξύ των επιπέδων ολικής μπεβασιζουμάμπης με τα επίπεδα του μοριακού της στόχου VEGF165. Ο παράγοντας που επηρέαζε κυρίως το μοντέλο πρόσδεσης ήταν το αλληλόμορφο του VEGF-Α rs699947 A/A (p=0.002). Τέλος, παρατηρήθηκε ότι όσο υψηλότερες ήταν ο συγκεντρώσεις της μπεβασιζουμάμπης τόσο αυξανόταν η OS (p=0.0003).Εάν αυτά τα ευρήματα επιβεβαιωθούν με περαιτέρω μελέτες, αυτοί οι βιοδείκτες θα μπορούσαν να ενσωματωθούν και να χρησιμοποιηθούν για την επιλογή ασθενών με mCRC, οι οποίοι θα μπορούσαν να επωφεληθούν από τις θεραπείες με μπεβασιζουμάμπη.
Σκέδαση ηλεκτρομαγνητικών κυμάτων από τυρβώδεις σχηματισμούς σε θερμοπυρηνικό πλάσμα
Authors: Βάλβης Σπυρίδων-Ιάσων
Published: September 2021

Η διάδοση ηλεκτρομαγνητικών κυμάτων σε μαγνητισμένο πλάσμα έχει πολύ σημαντικό ρόλο στην Τεχνολογία της Ελεγχόμενης Θερμοπυρηνικής Σύντηξης. Ηλεκτρομαγνητικά κύματα που εκπέμπονται σκόπιμα προς το εσωτερικό του πλάσματος, σκεδάζονται από τυρβώδεις δομές που βρίσκονται στις παρυφές του και εξασθενούν. Προκειμένου να αντιμετωπισθούν αυτά τα φαινόμενα, μελετάται η σκέδαση ηλεκτρομαγνητικών κυμάτων και γκαουσιανών δεσμών από τυρβώδεις δομές μορφής επίπεδων στρωμάτων και κυλίνδρων, οι οποίες αποτελούνται από πλάσμα διαφορετικής πυκνότητας από το περιβάλλον τους πλάσμα.
Αρνητική αναγνωριστική αγωγή κατά το ελληνικό και το ευρωπαϊκό δικονομικό δίκαιο
Authors: Καστανίδης Αθανάσιος
Published: September 2021

Ιδιαίτερη θέση ανάμεσα στα ένδικα βοηθήματα κατέχει η αρνητική αναγνωριστική αγωγή του άρθρ. 70 ΚΠολΔ. Η παρούσα μελέτη σκοπό έχει να αναδείξει την ετερότητα του θεσμού σε κομβικά ζητήματα που διατρέχουν το δικονομικό δίκαιο καθ' όλου, υπό το πρίσμα της τελολογικής μεθόδου. Η πάροδος σχεδόν ενός αιώνα από το κλασικό έργο του αοιδίμου ακαδημαϊκού Γεωργίου Μητσοπούλου (Η αναγνωριστική αγωγή κατά το ελληνικόν δικονομικόν δίκαιον, Αθήνα 1947), η εν τω μεταξύ θέση σε ισχύ του ΚΠολΔ και η ανάδυση του νεοπαγούς κλάδου του ευρωπαϊκού δικονομικού δικαίου, δικαιολογούν την απόπειρα μιας νέας προσέγγισης του θεσμού της αρνητικής αναγνωριστικής αγωγής, ενταγμένου στη σύγχρονη ουσιαστική και δικονομική πραγματικότητα. Η αρνητική εκδοχή της αναγνωριστικής αγωγής, ως έκφανση της συνταγματικώς κατοχυρωμένης αξίωσης έννομης προστασίας για έκδοση απόφασης επί της ουσίας κατ’ άρθρ. 20 Σ, 6 ΕΣΔΑ (δικαίωμα προς αγωγή), συνιστά τη μόνη περίπτωση, κατά την οποία δεν ανυψώνεται σε αντικείμενο της δικονομικής αξίωσης ένα ουσιαστικό δικαίωμα του ενάγοντος. Ιδιαίτερη έμφαση δίδεται στη διάκριση μεταξύ κατά κανόνα νομιμοποίησης και των περιπτώσεων ανάδυσης της νομιμοποιητικής λειτουργίας του εννόμου συμφέροντος, καθώς και στην απόρριψη της αγωγής για το βαρύτερο ελάττωμα, όταν το ίδιο στοιχείο επιδρά ταυτοχρόνως στο παραδεκτό και τη βασιμότητα της αγωγής (θεωρία των διπλώς ενεργούντων γεγονότων). Υπό το φως της ουσιαστικώς αμυντικής ιδιοπροσωπίας του ενδίκου βοηθήματος, η θεωρία του συγκεκριμένου προσδιορισμού (ΚΠολΔ 216, 322, 324) κάμπτεται, όταν σε ιστορική βάση της αγωγής ανυψώνεται άρνηση, σε αντιδιαστολή με την περίπτωση κατά την οποία θεμέλιο της αγωγής αποτελεί ένσταση. Μελετώνται, περαιτέρω, οι δικαιοδοτικές βάσεις του άρθρ. 7 σημ. 1 (δικαιοδοτική βάση της σύμβασης) και 7 σημ. 2 (δικαιοδοτική βάση της αδικοπραξίας), του άρθρ. 24 (αποκλειστικές βάσεις δικαιοδοσίας) του Κανονισμού 1215/2012 με ειδικότερη επικέντρωση στις οριοθετήσεις του πεδίου ισχύος επί αρνητικών αναγνωριστικών αγωγών. Αντικείμενο έρευνας συνιστούν και οι περιπτώσεις εφαρμογής των Κανονισμών 2201/2003 και 4/2009 επί αρνητικών αναγνωριστικών αγωγών, καθώς και ζητήματα ευρωπαϊκής εκκρεμοδικίας, με έμφαση στο λεγόμενο φαινόμενο της «τορπίλης» (torpedo action).
Η συμβολή της γραμματικής στην ανάπτυξη της επικοινωνιακής ικανότητας των μαθητών
Authors: Μήτση Αντωνία
Published: September 2021

Η παρούσα Διδακτορική Διατριβή έχει στόχο να παρουσιάσει τα αποτελέσματα μιας διδακτικής παρέμβασης σε παιδιά Ε' δημοτικού, με τη μέθοδο της επικοινωνιακής κειμενοκεντρικής προσέγγισης. Χωρίζεται σε δύο μέρη. Το πρώτο μέρος αποτελεί τη θεωρητική βάση της πειραματικής παρέμβασης. Στο δεύτερο μέρος, επιχειρείται η έρευνα και η πειραματική εφαρμογή της διδασκαλίας γραμματικών φαινομένων και γλωσσικών δομών μέσω αυθεντικών κειμένων αφηγηματικού και κατευθυντικού λόγου, σε παιδιά που φοιτούν στην Ε΄ δημοτικού, με τη μέθοδο της επικοινωνιακής-κειμενοκεντρικής προσέγγισης της γλώσσας. Ειδικότερα, προβλέπεται να ερευνηθεί η συμβολή της γραμματικής γνώσης στην ικανότητα αποτελεσματικής επικοινωνίας και, συγκεκριμένα, στη δυνατότητα παραγωγής από την πλευρά των εμπλεκόμενων μαθητών μιας σειράς αποτελεσματικών κειμένων που ανήκουν στα είδη που προαναφέραμε. Απώτερος στόχος της όλης προσπάθειας είναι να οδηγηθούμε σε χρήσιμα συμπεράσματα που αφορούν τη σχέση μεταξύ γραμματικής γνώσης και αποτελεσματικής χρήσης της γλώσσας με στόχο να βελτιώσουμε και να εκσυγχρονίσουμε τη μέθοδο διδασκαλίας της γλώσσας στην πρωτοβάθμια εκπαίδευση. Τα αποτελέσματα της διδακτικής παρέμβασης, που περιγράφεται στη συνέχεια, επιβεβαιώνουν απόλυτα τη βασική υπόθεση της παρούσας εργασίας, σύμφωνα με την οποία η διδασκαλία της γραμματικής σε επίπεδο κειμένου έχει θετικά αποτελέσματα και βελτιώνει αισθητά τόσο τη γλωσσική όσο και την επικοινωνιακή ικανότητα των μαθητών.
Διερεύνηση του ρόλου των microRNAs στη ρύθμιση γονιδίων που εμπλέκονται στην ανάπτυξη ανευρύσματος κοιλιακής αορτής
Authors: Λεγάκη Ευαγγελία
Published: September 2021

Στόχοι: Τα γονίδια LRP1 και DAB2IP έχουν προταθεί ως πιθανά υποψήφια γονίδια που οδηγούν στο ανεύρυσμα κοιλιακής αορτής (ΑΚΑ). Ο σκοπός της μελέτης μας ήταν να αποσαφηνιστεί εάν τα mir-335-5p και mir-545-3p είναι ρυθμιστές της έκφρασης LRP1 και να διερευνηθεί η επίδραση της έκφρασης LRP1 σε άλλα σημαντικά μόρια στην παθογένεση ΑΚΑ, όπως οι ΜΜΡ2, ΜΜΡ9 και TSP2 καθώς και αν το mir-363-3p και το EZH2 είναι ρυθμιστές του DAB2IP.Υλικά-Μέθοδοι: Δείγματα συλλέχθηκαν από ασθενείς κατά τη διάρκεια ανοικτής χειρουργικής επέμβασης ΑΚΑ και παρακείμενες μη ανευρυσματικές περιοχές χρησιμοποιήθηκαν ως μάρτυρες. Τα σχετικά επίπεδα έκφρασης mRNA των γονιδίων και των miRNAs υπολογίστηκαν χρησιμοποιώντας rt-real time PCR. Με την μέθοδο Western blot ποσοτικοποιήσαμε τα επίπεδα των πρωτεϊνών LRP1, ΜΜΡ2 και ΜΜΡ9. Λειτουργική μελέτη ακολούθησε, εξετάζοντας την επίδραση της υπερέκφρασης των mir-545-3p και mir-335-5p στην έκφραση του LRP1.Αποτελέσματα: Παρατηρήθηκε μία σημαντική μείωση τόσο του mRNA όσο και της πρωτεΐνης LRP1 (1.5 φορές και 2.76 φορές μείωση, αντίστοιχα) σε ανθρώπινους ιστούς ΑΚΑ σε σύγκριση με τους μάρτυρες. Τα mir-335-5p (1.49 φορές αύξηση) και mir-545-3p (1.36 φορές αύξηση) εμφανίστηκαν υπερεκφραζόμενα στους ιστούς ΑΚΑ. Η συσχέτιση Pearson έδειξε περιορισμένη αρνητική συσχέτιση μεταξύ των επιπέδων έκφρασης LRP1 και των 2 miRNAs. Η λειτουργική μελέτη έδειξε εξαιρετικά σημαντική μειωμένη έκφραση LRP1 στα κύτταρα που υπερεκφράζουν το mir-335-5p. Τα επίπεδα του MMP2 και MMP9 ήταν σημαντικά υψηλότερα σε ΑΚΑ ιστούς. Δεν παρατηρήθηκε σημαντική διαφορά στην έκφραση του TSP2 mRNA. Το DAB2IP ήταν σημαντικά αυξημένο (2.29 φορές) στους ιστούς ΑΚΑ, ενώ τα EZH2 και mir-363-3p βρέθηκαν μειωμένα (3.28 και 3.62 φορές αντίστοιχα). Περιορισμένη αρνητική συσχέτιση βρέθηκε μεταξύ της έκφρασης DAB2IP και EZH2 και μεταξύ του DAB2IP και του mir-363-3p.Συμπεράσματα: Στη μελέτη μας, η μείωση του LRP1 στους ιστούς ΑΚΑ επιβεβαιώθηκε και αποδόθηκε σε μεσολαβούμενη ρύθμιση μέσω του mir-335-5p. Υποδεικνύεται ότι το LRP1 έχει άμεση επίδραση στη ρυθμιστική δράση των ΜΜPs. Επίσης βρέθηκε αυξημένη έκφραση του DAB2IP σε ιστούς ΑΚΑ. Για τη ρύθμιση αυτή προτείνουμε 2 δυνητικούς μεσολαβητές, τα EZH2 και mir-363-3p. Η μελέτη και άλλων μορίων στη ρύθμιση των γονιδίων αυτών θα διασαφηνίσει το μοριακό μονοπάτι της νόσου.
Σχεδιασμός, σύνθεση και αξιολόγηση πεπτιδικών και μη πεπτιδικών αναλόγων της εκλυτικής ορμόνης των γοναδοτροπινών gonadotropin releasing hormone GnRH
Authors: Ντελή Αγαθή
Published: September 2021

Η εκλυτική ορμόνη των γοναδοτροπινών (GnRH ή LHRH) είναι ένα δεκαπεπτίδιο υπεύθυνο για τον έλεγχο και την απελευθέρωση των γοναδοτροπινών ορμονών LH και FSH και κατ’ επέκταση για τη ρύθμιση της λειτουργίας του αναπαραγωγικού άξονα. Τροποποιημένα πεπτιδικά ανάλογα της GnRH χρησιμοποιούνται για τη θεραπεία προβλημάτων γονιμότητας αλλά και του ορμονοεξαρτώμενου καρκίνου, καθώς οι υποδοχείς της GnRH εκφράζονται σε μεγάλο ποσοστό σε διαφορετικούς τύπους καρκινικών κυττάρων. Τα αντικαρκινικά φάρμακα που χρησιμοποιούνται είναι ισχυρά και αποτελεσματικά, αλλά με σοβαρές παρενέργειες. Η ανάπτυξη μίας καινοτόμου στοχευμένης θεραπείας με καλύτερη αποτελεσματικότητα και μειωμένες παρενέργειες παρουσιάζει μεγάλο ενδιαφέρον και αποτελεί ερευνητική πρόκληση.Στα πλαίσια της διδακτορικής διατριβής πραγματοποιήθηκε σχεδιασμός και σύνθεση πεπτιδικών αναλόγων της GnRH με χρησιμοποίηση D-αμινοξέων στη θέση 6 καθώς και με τροποποιήσεις στο C-τελικό άκρο, σύμφωνα με το Leuprolide. Τα τελικά πεπτιδικά ανάλογα που συντέθηκαν είχαν τροποποιηθεί κατάλληλα, ώστε να εισαχθεί μία θειολομάδα στην πλευρική αλυσίδα του αμινοξέος στη θέση 6. Επίσης, πραγματοποιήθηκε σχεδιασμός και σύνθεση αναλόγων ανθρακινόνης καθώς και ανάπτυξη τροποποιημένου αναλόγου της εμπορικά διαθέσιμης μιτοξανδρόνης, με σκοπό επίσης την εισαγωγή μίας θειολομάδας. Ακολούθησε η σύζευξη των συντεθειμένων αναλόγων με τα τροποποιημένα πεπτιδικά ανάλογα της GnRH μέσω δισουλφιδικού δεσμού. Απώτερος στόχος της διδακτορικής διατριβής ήταν η δέσμευση του πεπτιδικού αναλόγου στον υποδοχέα της GnRH των καρκινικών κυττάρων και η απελευθέρωση της κυτταροτοξικής ένωσης (ανάλογο ανθρακινόνης/μιτοξανδρόνης) μέσω αναγωγής του δισουλφιδικού δεσμού με την συμμετοχή του συστήματος της θειορεδοξίνης. Τέλος, έγινε διαμορφωτική μελέτη του πεπτιδικού αναλόγου [DLys6, Pro9-NHEt]GnRH καθώς και των αντίστοιχων συζευγμάτων του πεπτιδίου με τα ανάλογα ανθρακινόνης με χρήση τεχνικών Μοριακής Μοντελοποίησης.
Οικίες και κοινότητες της ύστερης εποχής του χαλκού στην κεντρική και νότια ηπειρωτική Ελλάδα
Authors: Παϊπέτη Μαρία-Λουΐζα
Published: September 2021

Η διατριβή αυτή πραγματεύεται τον ιδιαίτερο ρόλο που έπαιξαν οι οικίες και οι κοινότητες της κεντρικής και νότιας ηπειρωτικής χώρας στη διαμόρφωση της κοινωνικής, οικονομικής, πολιτικής και ιστορικής πραγματικότητας των μυκηναϊκών κρατιδίων κατά τη διάρκεια της ανακτορικής περιόδου (ΥΕΙΙΙΑ-IIIΒ). Εξετάζει τα ιδιαίτερα χαρακτηριστικά των διακριτών αυτών κοινωνικών υποκειμένων μέσα από την μελέτη των αρχιτεκτονικών καταλοίπων οικιακού χαρακτήρα και των καθημερινών δραστηριοτήτων που λάμβαναν χώρα στο πλαίσιο τους. Η μελέτη αυτή ανέδειξε τον ισχυρό βαθμό διαφοροποίησης και τον πολυσχιδή χαρακτήρα των οικιακών ομάδων, οι οποίες μέσα από τις καθημερινές δραστηριότητες της παραγωγής, κατανάλωσης, προμήθειας πόρων και κοινωνικής αναπαραγωγής, διεκδίκησαν έναν ρόλο ενεργητικό στα οικονομικά και πολιτικά δρώμενα στο πλαίσιο των μυκηναϊκών ανακτορικών κρατιδίων. Τα ανάκτορα παρέμειναν, πάντως, οι βασικοί παίκτες σε όλες τις εκφάνσεις της κοινωνικής, οικονομικής και πολιτικής ζωής καθ' όλο το διάστημα της ανακτορική περιόδου. Δεν ήταν, όμως, οι μοναδικοί παίκτες καθώς κρίσιμος αποδείχτηκε ο ρόλος και των μυκηναϊκών οικιακών ομάδων και κοινοτήτων, όπως μπορέσαμε τουλάχιστον να συμπεράνουμε από την εντατική μελέτη των οικιών τους, όσων εντοπίστηκαν σε οικισμούς πρωτίστως της Αργολίδας και της Μεσσηνίας και δευτερευόντως της υπόλοιπης κεντρικής και νότιας ηπειρωτικής χώρας.
Εκδοχές μοντερνισμού στο αρχιτεκτονικό, εικαστικό και διδακτικό έργο του Τάκη Μάρθα (1905-1965)
Authors: Μάρθα Λουκία
Published: September 2021

Εκδοχές Μοντερνισμού στο αρχιτεκτονικό, εικαστικό και εκπαιδευτικό έργο του Τάκη Μάρθα (1905-1965)Ο Τάκης Μάρθας (1905-1965) συνδυάζει στο πρόσωπό του τον ρόλο του αρχιτέκτονα, ζωγράφου και καθηγητή στην Αρχιτεκτονική σχολή του Εθνικού Μετσόβιου Πολυτεχνείου. Προσωπικότητα πολύπλευρη, έχει συμβάλει στην συγκρότηση της αρχιτεκτονικής του μεσοπολέμου στην Ελλάδα. Θεωρείται ένας από τους πρωτοπόρους στην εικαστική αφαίρεση ενώ η συνεισφορά του στην αρχιτεκτονική εκπαίδευση είναι αδιαμφισβήτητη. Παρά ταύτα το Αρχιτεκτονικό και το συνολικό του έργο δεν έχει μελετηθεί.Η διατριβή πραγματεύεται το έργο του μέσα από τη διερεύνηση της σχέσης ανάμεσα στους δυο τομείς, την αρχιτεκτονική και τις εικαστικές τέχνες, και τον αντίκτυπο που είχαν στο αρχιτεκτονικό έργο αλλά και στη διδασκαλία του. Το ερευνητικό υλικό της διατριβής προέκυψε από εκτεταμένη πρωτογενή έρευνα με κορμό το αρχείο του αρχιτέκτονα μαζί με λεπτομερή καταγραφή και ανάλυση του αρχιτεκτονικού, διδακτικού και ζωγραφικού έργου του. Το αρχιτεκτονικό έργο του περιλαμβάνει: κτήρια κατοικιών και δημόσια κτήρια ενώ από το σύνολο του ζωγραφικού – εικαστικού έργου μελετάται το τμήμα εκείνο που έχει σχέση με την αρχιτεκτονική. Στόχοι της διατριβής είναι: α) η συνεισφορά στην ελληνική αρχιτεκτονική ιστοριογραφία της μονογραφίας ενός αρχιτέκτονα της γενιάς του μεσοπολέμου η οποία θα περιλαμβάνει το σύνολο των μέχρι τώρα ευρημάτων για τον αρχιτέκτονα και το έργο του και μια προσπάθεια ερμηνείας του. Β) η συμβολή στην κατανόηση και την ερμηνεία της πορείας που ακολούθησε η αρχιτεκτονική κατά τον 20ό αιώνα στην Ελλάδα και η τοποθέτηση του δημιουργού στο πλαίσιο της ελληνικής και διεθνούς αρχιτεκτονικής σκηνής. γ) η διερεύνηση της σχέσης αρχιτεκτονικής και εικαστικών τεχνών, υπό το πρίσμα του μοντέρνου και της παράδοσης, έτσι όπως εκφράζεται στο έργο του Τάκη Μάρθα, αρχιτέκτονα του οποίου το έργο κατεξοχήν προσφέρεται για τον σκοπό αυτό. δ) η συνεισφορά του Τάκη Μάρθα στο όραμα της γενιάς του 30, δηλαδή στον εξελληνισμό του μοντέρνου.Τα χαρακτηριστικά της περίπτωσης του Μάρθα με κυριότερο τη συνύπαρξη στο πρόσωπό του τριών ιδιοτήτων – του αρχιτέκτονα, του ζωγράφου και του καθηγητή καθιστούν τη μελέτη του έργου του εξαιρετικά ενδιαφέρουσα τόσο σε επίπεδο πρωτογενούς έρευνας όσο και μεθοδολογικής προσέγγισης και ερμηνεία.
Ισχύς (Φύσις) - Δίκαιο (Νόμος) στον Θουκυδίδη και στον Πλάτωνα
Authors: Τιτόνη Φυλλιώ
Published: September 2021

Σκοπός της παρούσας διατριβής είναι η επαναπροσέγγιση της έννοιας της δικαιοσύνης σε σχέση με την ανθρώπινη ισχύ στις ιστοριογραφικές πραγματεύσεις του Θουκυδίδη και στους διαλόγους του Πλάτωνος «Πολιτεία» και «Γοργίας», και η παράλληλη διερεύνηση συναφειών στην σκέψη των δύο συγγραφέων. Στην πορεία της έρευνας επιχειρείται η επανεκτίμηση της έννοιας της δικαιοσύνης, είτε αυτή εντοπίζεται στις σχέσεις μεταξύ ατόμων, είτε στις σχέσεις μεταξύ πολιτικών οντοτήτων στο πλαίσιο της αρχαίας ελληνικής πόλεως. Ο γενικός όρος που λαμβάνεται υπόψη είναι το πλαίσιο εντός του οποίου αναπτύσσονται η ανθρώπινη φύση και οι εκτροπές της, η υπεράσπιση του νόμου, η έννοια του συμφέροντος, το δικαίωμα του ισχυρότερου να επιβάλλει την θέλησή του και οι σχέσεις των πόλεων μεταξύ τους. Στην πορεία της έρευνας επιχειρείται η σύγκριση των απόψεων των δύο συγγραφέων, η οποία αποσκοπεί στην ανάδειξη των φαινομένων της ηθικοπολιτικής κρίσης που επεκράτησαν σταδιακά έπειτα από την έναρξη του Πελοποννησιακού Πολέμου, και ιδιαιτέρως μετά τον θάνατο του Περικλή. Κατά κάποιο τρόπο διατυπώνεται λόγος για ένα ολιστικό παράδειγμα ανάλυσης και, όσον ένεστι, ερμηνείας. Η μελέτη αυτή θα ερευνήσει τη μορφολογία και την παθολογία της πόλεως-κράτος και το «διάλογό» της με την προβληματική των σοφιστών, όπως περιγράφονται στον Θουκιδίδη, αλλά παράλληλα και στον Πλάτωνα, στην προοπτική της νομιμοποιητικής-ηθικοκανονιστικής δομής την οποία ο ίδιος περιγράφει ως Πολιτεία, δηλαδή ως κρατικό σχηματισμό που έρχεται να εμπεδώσει σε κλίμακα συλλογικότητας το αρεταϊκό πλήρωμα. […]
Παραμετρικοί - προσεγγιστικοί αλγόριθμοι και ιδιότητες Erdős-Pósa σε γραφήματα
Authors: Χατζηδημητρίου Δημήτριος
Published: September 2021

Η διατριβή αυτή επικεντρώνεται στη μελέτη παραμετρικών προσεγγιστικών αλγορίθμων που σχετίζονται με γραφήματα κολοκύθες. Χρησιμοποιώντας μία γενικευμένη προσέγγιση (που μπορεί να επεκταθεί και σε πιο γενικές κλάσεις γραφημάτων) σχεδιάζουμε αλγορίθμους που ανιχνεύουν μοντέλα κολοκυθών και που χτυπούν μοντέλα κολοκυθών σε μεγάλα γραφήματα. Στηριζόμενοι σε αυτούς τους αλγόριθμους αποδεικνύουμε ιδιότητες τύπου Erdős-Pósa ως προς κορυφές και ακμές για τις κλάσεις των κολοκυθών και των διπλών κολοκυθών· για την πρώτη βελτιώνουμε υπάρχοντα αποτελέσματα ενώ για τη δεύτερη παρέχουμε τα πρώτα του είδους τους. Στην πορεία προς τούτο, γενικεύουμε προηγούμενα αποτέλεσματα που παρέχουν συνθήκες οι οποίες εξαναγκάζουν την ύπαρξη μιας ελάσσονος κλίκας εκθετικού μεγέθους μέσα σε ένα μεγαλύτερο γράφημα-φορέα.
Συγκριτική μελέτη επιπέδων μολύβδου σε παιδιά Ελλήνων και μεταναστών
Authors: Τανάκα Μαρσέλα
Published: September 2021

Η περιβαλλοντική έκθεση στο μόλυβδο αποτελεί κίνδυνο για την υγεία, ιδιαίτερα στα βρέφη και μικρά παιδιά που έχουν ανώριμο και αναπτυσσόμενο οργανισμό. Σκοπός της παρούσας μελέτης ήταν ο προσδιορισμός των επιπέδων μολύβδου (Pb) στο αίμα παιδιών μεταναστών και προσφύγων, ηλικίας 12 μηνών έως 14 ετών και η σύγκρισή τους με τα αντίστοιχα επίπεδα του γηγενή πληθυσμού. Συγχρόνως, η αναζήτηση των παραγόντων εκείνων που αυξάνουν τον κίνδυνο εμφάνισης υψηλών επιπέδων μολύβδου. Υλικό και Μέθοδος: Το δείγμα της μελέτης αποτέλεσαν παιδιά προσφύγων (Π) και μεταναστών (Μ) ηλικίας από 12 μηνών έως και 14 ετών, τα οποία, επισκέφθηκαν το Εξωτερικό Παιδιατρικό Ιατρείο της Παιδιατρικής Κλινικής του Τμήματος Νοσηλευτικής του Πανεπιστημίου Αθηνών του Νοσοκομείου Παίδων «Π. & Α. Κυριακού» για τακτική εξέταση. Ως μάρτυρες χρησιμοποιήθηκαν κλινικά υγιή γηγενή παιδιά (Ε) αντίστοιχου φύλου και ηλικίας τα οποία επισκέφτηκαν τακτικά ενδοκρινολογικά, οφθαλμολογικά, νευρολογικά, νεφρολογικά, ΩΡΛ, παιδιατρικά, αλλεργιολογικά, ορθοπεδικά, χειρουργικά και γναθοχειρουργικά ιατρεία για παρακολούθηση. Για τησυλλογή των στοιχείων χρησιμοποιήθηκε ειδικά διαμορφωμένο ερωτηματολόγιο. Η στατιστική ανάλυση έγινε με τη χρήση του Πακέτου στατιστικής Ανάλυσης Κοινωνικών Επιστημών SPSS (IBM, ν. 23.0, Chicago, IL, USA). Τιμές των παρατηρούμενων επιπέδων σημαντικότητας μικρότερες του 0.05 θεωρήθηκαν ως στατιστικά σημαντικές. Αποτελέσματα: Κατά τη χρονική περίοδο 5/2010 έως 3/2014 περιελήφθησαν συνολικά 598 παιδιά (Μ+Π/Ε: 349/249) με μέση ηλικία 6.96 ετών (εύρος 1-14,SD 3.76). Τα επίπεδα μολύβδου στο αίμα (BLL) κυμαίνονταν από 0.7 έως 21μg/dL στους μετανάστες και πρόσφυγες και από 0.4 ως 10 μg /dl στο γηγενή πληθυσμό. Αυξημένα BLL ≥ 5 μg / dL ανιχνεύθηκαν σε 27.7% των μεταναστών και προσφύγων και στο 1.2% των Ελλήνων (p <0,001). Ως σημαντικοί παράγοντες κινδύνου για αυξημένα επίπεδα μολύβδου στο αίμα βρέθηκαν η μικρότερη ηλικία (≤5 έτη) (OR: 1,8, p-value 0,02) και η Ασιατική προέλευση (OR: 3,63, p-value 0,023). Συμπέρασμα: Τα νεοεισερχόμενα παιδιά μεταναστών και προσφύγων παρουσίασαν υψηλότερα επίπεδα μολύβδου στο αίμα σε σύγκριση με το γηγενή πληθυσμό. Η μικρότερη ηλικία και η Ασιατική προέλευση ήταν σημαντικοί παράγοντες κινδύνου που συνδέονται με αυξημένη συγκέντρωση μολύβδου στο αίμα. Η έγκαιρη διάγνωση, η δευτερογενής πρόληψη και η τακτική παρακολούθηση κρίνονται απαραίτητα για τη πρόληψη της έκθεσης σε αυτό τον ευάλωτο πληθυσμό.
Η Εγελιανή φιλοσοφία του δικαίου
Authors: Σταμπουλής Χαρίλαος
Published: September 2021

Στην διδακτορική τούτη διατριβή επιχειρώ να παρουσιάσω: Τον ιδιαίτερο τρόπο κατά τον οποίο η εγελιανή φιλοσοφία του δικαίου προσγράφεται στην νεωτερική παράδοση της θεωρίας του δικαίου. Ο Hegel συμμερίζεται το βασικό χαρακτηριστικό αυτής της παράδοσης, ήτοι την μετατόπιση του κυρίαρχου νομιμοποιητικού κριτηρίου του δικαίου από την αντικειμενική τελεολογία του φυσικού νόμου στην θέτουσα αυτονομία της υποκειμενικότητας. Αυτό όμως πραγματοποιείται στον ορίζοντα ενός κριτικού ελέγχου των όρων σύλληψης αυτής της μετατόπισης. Κριτικά ο Hegel επισημαίνει ότι η στηριζόμενη στο πρωτείο της αυτονομίας του λόγου φιλοσοφία του δικαίου δεν έχει κατορθώσει να αφιχθεί στην μεθοδολογική της αυτοσυνείδηση, καθώς το θεωρητικό της πρόγραμμα εξακολουθεί να ορίζεται από αξιωματικές και αναπόδεικτες οντολογικές και επιστημολογικές προϋποθέσεις. Αυτό έχει ως φυσικό επακόλουθο τον μεταφυσικό δογματισμό, τον οποίο συγχρόνως η ίδια, εν τούτοις, αντιμάχεται. Αυτό ισχύει ακόμη και για την πιο προωθημένη μορφή φιλοσοφικής αυτοσυνείδησης του νεωτερικού κόσμου, την κριτική και υπερβατολογική φιλοσοφία. Το βασικό χαρακτηριστικό της είναι η προσήλωση στην διαφορά ανάμεσα στην μορφή του κρίνοντος λόγου και στο αντικειμενικό περιεχόμενο. Η συνθήκη αυτή επιφέρει την δυσμενή επίπτωση η μορφή του κρίνοντος λόγου να μην υπόκειται και η ίδια στα κριτήρια μιας συγκρότησης του φιλοσοφικού περιεχομένου, τα οποία προδιαγράφει. Άρα η υπερβατολογική μορφή διατηρεί κατά τοσούτον έναν άμεσα δεδομένο, δογματικό μεταφυσικό χαρακτήρα. Για την άρση τούτου του κατάλοιπου ετερονομίας του θεωρητικού λόγου καθώς και των συνεπειών του για τον ίδιο πρακτικό λόγο ο Hegel επιστρατεύει την θεωρία της συγκεκριμένης αυτονομίας, η οποία εδράζεται στην θεωρησιακή φιλοσοφική έννοια.
Ένας αιώνας συντήρησης στην Ελλάδα και την Κρήτη (από τα τέλη του 19ου αιώνα έως τη Μεταπολίτευση) με επίκεντρο τη συντήρηση των αρχιτεκτονικών καταλοίπων της Κνωσού και των αρχαιολογικών συλλογών της Κρήτης
Authors: Δελή Μαρία
Published: September 2021

Η συντήρηση της πολιτιστικής κληρονομιάς αποτελεί ένα πολυδιάστατο επιστημονικό πεδίο συνεχώς εξελισσόμενο μέσω επιστημονικών μεθοδολογιών, που βασίζονται στην επιστημονική έρευνα. Κάθε εμπλεκόμενος στον τομέα της διαχείρισης των μνημείων σήμερα είναι εξοικειωμένος με τις σύγχρονες αρχές της επιστήμης της συντήρησης και τις πρακτικές που αυτή εμπεριέχει Πρόκειται για μια σχετικά νέα εφαρμοσμένη επιστήμη, που γεννιέται επισήμως στην Ευρώπη στα τέλη του 19ου αιώνα με ένα και μοναδικό στόχο: την παράταση της ζωής των μνημείων της ανθρωπότητας. Φυσικά κάτι τέτοιο δεν ήταν ξεκάθαρο εξαρχής. Η συντήρηση των μνημείων είναι προϊόν κοινωνικών ζυμώσεων, με στοιχεία από άλλες επιστήμες και η ορθή εφαρμογή της εξαρτάται από παράγοντες, όπως η καλή κατάρτιση του συντηρητή σε εξειδικευμένα θετικά και θεωρητικά επιστημονικά πεδία, η αισθητική οξυδέρκεια και η υψηλού επιπέδου χειρωνακτική δεξιότητα. Στην Ελλάδα η μνημειακή συντήρηση ως πρακτική και ως επιστήμη εμφανίζεται παράλληλα με την αρχαιολογική έρευνα με τη σύσταση του νέου ελληνικού κράτους και η πορεία της είναι συνυφασμένη με την πορεία των ανθρώπων που την εφήρμοσαν. Η συντήρηση στην Ελλάδα εξελίχθηκε εντελώς διαφορετικά από ό, τι στην Ευρώπη, αν και είναι βαθύτατα επηρεασμένη από την ευρωπαϊκή πορεία της επιστήμης.Η επαγγελματική ενασχόληση στο πεδίο της συντήρησης των αρχαιοτήτων στη σύγχρονη Ελλάδα αναδεικνύει σχεδόν αμέσως την απουσία της αφήγησης της ιστορικής πορείας του επιστημονικού αυτού πεδίου. Η έλλειψη της ιστορικής γνώσης του επαγγελματικού κλάδου, τον οποίο κανείς ακολουθεί, μπορεί να συμβάλλει στην αίσθηση απουσίας της επαγγελματικής ταυτότητας. Ειδικά στη συντήρηση, εξαιτίας και της σύνθετης φύσης της επιστήμης, κάτι τέτοιο είναι πολύ εύκολο να συμβεί.Η μη καταγραφή των γεγονότων της συντήρησης στην Ελλάδα έχει επιπτώσεις ακόμα και σε πρακτικό επίπεδο. Ο σχεδιασμός του αποτελεσματικού προγράμματος συντήρησης ενός μνημείου, προϋποθέτει σε μεγάλο βαθμό την γνώση των επεμβάσεων που έχουν προηγηθεί, ειδικά όταν ένα μεγάλο μέρος της παθολογίας των μνημείων στην Ελλάδα οφείλεται σε προηγούμενες επεμβάσεις. Άρα η γνώση του παρελθόντος ενός μνημείου μπορεί να συμβάλλει σημαντικά στην οργάνωση της στρατηγικής για την συντήρησή του και να αποτελέσει αυτομάτως ένα κομμάτι της σύγχρονης επιστημονικής έρευνας στο πεδίο.Η παρούσα έρευνα αποτελεί την πρώτη συστηματική καταγραφή της ιστορίας της ελληνικής συντήρησης στην ελληνική επιστημονική βιβλιογραφία. Στόχος της είναι να συμβάλλει στην απάντηση πρακτικών ερωτημάτων, που προκύπτουν καθημερινά στο πεδίο και αφορούν σε υλικά και τεχνικές συντήρησης του παρελθόντος και να εξηγήσει παλαιότερες προσεγγίσεις συντήρησης, καθώς και να συμβάλλει στην κατανόηση της φύσης της επιστήμης της συντήρησης και της επαγγελματικής υπόστασης των επαγγελματιών συντηρητών.
Μελέτη του ρόλου του μεταγραφικού παράγοντα LHX7
Authors: Σαδίκογλου Ελντέμ
Published: September 2021

Tα γονίδια LIM-Homeobox (Lhx) κωδικοποιούν τους LIM-Homeodomain μεταγραφικούς παράγοντες (LIM-HD). Οι μεταγραφικοί αυτοί παράγοντες χαρακτηρίζονται από την παρουσία δύο επικρατειών LIM (που συμμετέχουν σε αλληλεπιδράσεις μεταξύ πρωτεϊνών) οι οποίες ακολουθούνται από μια ομοιoεπικράτεια (που συνιστά μια επικράτεια πρόσδεσης στο DNA). Τα γονιδιώματα των θηλαστικών περιέχουν δώδεκα γονίδια Lhx τα οποία αποτελούν βασικούς ρυθμιστές διαφόρων αναπτυξιακών διεργασιών. Το Lhx7 (που είναι επίσης γνωστό και ως L3 ή Lhx8) εμπλέκεται στη διαφοροποίηση των χολινεργικών διανευρώνων του πρόσθιου εγκεφάλου, στην ανάπτυξη της κρανιοπροσωπικής περιοχής, στην οδοντογένεση και στην επιβίωση και στην διαφοροποίηση των ωοκυττάρων. Ανκαι μια σειρά από γενετικά πειράματα, βασισμένα κυρίως στην ανάλυση διαγονιδιακών ποντικών, έχουν αρχίσει να αποκαλύπτουν το ρόλο του Lhx7 σε αυτό το ετερογενές σύνολο βιολογικών διεργασιών, μόνο λίγα είναι γνωστά για τους μοριακούς μηχανισμούς που αποτελούν τη βάση της λειτουργίας του. Σε αυτή την εργασία χρησιμοποιήσαμε μια σειρά συμπληρωματικών μεθόδων για ναμελετήσουμε την πρόσδεση της Lhx7 στο DNA και τον μηχανισμό με τον οποίο ρυθμίζει την μεταγραφή. Τα πειραματικά μας αποτελέσματα υποδεικνύουν ότι η Lhx7 φέρει στο καρβοξυτελικό της άκρο μια επικράτεια ενεργοποίησης της μεταγραφής. Ωστόσο, η ικανότητα μεταγραφικής ενεργοποίησης της πλήρους μήκους πρωτεΐνης είναι οριακά ανιχνεύσιμη και αποκαλύπτεται μόνο μετά τηναπομάκρυνση των περιοχών LIM που εδράζονται στην αμινοτελική περιοχή της.
Ο ρόλος του μικροπεριβάλλοντος του μυελού των οστών στα μυελοϋπερπλαστικά σύνδρομα
Authors: Τριανταφυλλοπούλου Ιωάννα-Διονυσία
Published: September 2021

Τόσο η IL-8 όσο και η OPG εμπλέκονται στην παθογένεση και τις κλινικές εκδηλώσεις της Μυελοΐνωσης που αποτελεί το Ph-αρνητικό ΜΥΝ με τη βαρύτερη εικόνα. Έχει αναφερθεί ότι η IL-8 και οι υποδοχείς της προάγουν την παθολογική αύξηση των μεγακαρυοκυττάρων (ΜΓΚ) (Emadi et al. IL-8 and its CXCR1 and CXCR2 receptors participate in the control of megakaryocytic proliferation, differentiation, and ploidy in myeloid metaplasia with myelofibrosis. Blood. 2005;105(2):464-73) ενώ είναι γνωστό ότι η OPG βρέθηκε αυξημένη σε ενδοθηλιακά κύτταρα (Bock et al. Osteosclerosis in advanced chronic idiopathic myelofibrosis is associated with endothelial overexpression of osteoprotegerin. Br J Haematol. 2005;130(1):76-82). Σκοπός αυτής της διατριβής, είναι η μελέτη της έκφρασης και έντασης ανοσοιστοχημικών χρώσεων IL-8 και OPG σε ΟΜΒ ασθενών με ΜΥΝ κατά τη διάγνωσή τους καθώς και των πιθανών συσχετισμών των παραπάνω με κλινικά χαρακτηριστικά και πρόγνωση. Μελετήθηκαν αναδρομικά 78 ασθενείς με ΜΥΣ που διαγνώστηκαν μεταξύ 1984 και 2012, με διάμεσο χρόνο παρακολούθησης 55 μηνών. Η διάμεση ηλικία τους ήταν 65 έτη, 49 εξ΄αυτών ήταν άνδρες. Το 22% είχαν διάγνωση Αληθούς Πολυκυτταραιμίας (ΑΠ), 42% είχαν Ιδιοπαθή Θρομβοκυττάρωση (ΙΘ) και 36% είχαν Μυελοΐνωση (ΜΙ). Στο σύνολο των ασθενών, 58% παρουσίαζαν σπληνομεγαλία, 8% είχαν οστικά άλγη, 81% παρουσίαζαν κόπωση, 9% είχαν εφιδρώσεις, 12% εμφάνισαν κάποιο θρομβωτικό επεισόδιο, 5% ανέφεραν απώλεια βάρους ενώ 77% ήταν θετικοί για τη μετάλλαξη JAK2. Ο καρυότυπος ήταν παθολογικός στο 32%, ενώ το 7%παρουσίαζε καρυοτυπικά ευρήματα δυσμενούς πρόγνωσης. Οι ανοσοιστοχημικές χρώσεις για την IL-8 και την OPG, πραγματοποιήθηκαν σε τομές παραφίνης 4μm των οστεομυελικών βιοψιών της διάγνωσης με τη μέθοδο δύο φάσεων συζευγμένων πολυμερών υπεροξειδάσης. Η ένταση και η θετικότητα της έκφρασης της IL-8 και της OPG μετρήθηκαν σε κλίμακα βαθμονομημένη από 0 έως 3. H στατιστική ανάλυση έγινε με το πρόγραμμα SPSS και στατιστικά σημαντικές θεωρήθηκαν οι τιμές του p < 0,05. Δεν παρατηρήθηκε σημαντική διαφορά στο βαθμό της έκφρασης των δύο χρώσεων ανάμεσα στα διάφορα ΜΥΣ. Στο σύνολο των ασθενών υψηλή ένταση της έκφρασης της IL-8 στα ΜΓΚ συσχετίσθηκε με πολυμορφοπυρήνωση (p=0,029), λεμφοπενία (p=0,026) και αυξημένη αιμοσφαιρίνη (p=0,02). Η OPG ήταν παρούσα στα κύτταρα της μυελικής σειράς και η υψηλή της ένταση παρατηρήθηκε σε ασθενείς με θρομβοκυττάρωση (p=0,015). Υψηλή ένταση της έκφρασης της OPG, στα ΜΓΚ, συσχετίσθηκε με πολυμορφοπυρήνωση (p=0,045), θρομβοκυττάρωση (p=0,02) και καρυότυπο μη δυσμενούς πρόγνωσης (p=0,006). H χαμηλή ένταση της OPG στα MΓΚ, συσχετίστηκε με πτωχή επιβίωση (p=0,012, Εικ 1). Δε βρέθηκε συσχετισμός μεταξύ OPG και παρουσίας οστικών αλγών. Συνοψίζοντας, το σημαντικότερο εύρημα αυτής της μελέτης ήταν ότι η υψηλή ένταση της έκφρασης της OPG στα MΓΚ συσχετίστηκε με αυξημένη επιβίωση και ευνοικό καρυότυπο σε ασθενείς με ΜΥΝ. Το παραπάνω αποτελεί νέο εύρημα και χρήζει επιβεβαίωσης σε μεγαλύτερη σειρά ασθενών.
Reduced order models and machine learning in analysis and optimum design of structures
Authors: Καλλιώρας Νικόλαος
Published: September 2021

Ο βέλτιστος σχεδιασμός κατασκευών απασχολεί τον άνθρωπο από την εποχή της πρώτης κατασκευής. Το ενδιαφέρον αυτό αυξήθηκε με την αύξηση του μεγέθους και της πολυπλοκότητας των κατασκευών. Η ανάλυση των κατασκευών και ο υπολογιστικός της φόρτος εξαρτάται από το μέγεθος και την πολυπλοκότητα των κατασκευών. Η χρήση προσεγγιστικών μεθόδων αυξήθηκε λόγω της αύξησης του υπολογιστικού φόρτου που απαιτούν οι ακριβείς μέθοδοι. Στην παρούσα διδακτορική διατριβή παρουσιάζεται συνεισφορά στους μεταευρετικούς αλγόριθμους, τα μοντέλα μειωμένης τάξης, τους αλγόριθμους μηχανικής μάθησης, την βελτιστοποίησης τοπολογίας και το generative design. Συγκεκριμένα, παρουσιάζεται ένας νέος μεταευρετικός αλγόριθμος που δημιουργήθηκε στα πλαίσια της διδακτορικής διατριβής αλλά και μια βελτιωμένη έκδοση του αλγόριθμου Harmony Search που αρχικά έχει προταθεί από τον Καθηγητή κ. Zong Woo Geem. Επίσης παρουσιάζονται τέσσερις διαφορετικές μεθοδολογίες συνδυασμού αλγορίθμων βαθιών νευρωνικών δικτύων και του αλγόριθμου βελτιστοποίησης τοπολογίας Solid Isotropic Material with Penalization (SIMP). Η πρώτη μεθοδολογία, DL-TOP, χρησιμοποιεί Deep Boltzmann Machines για να προβλέψει την τελική πυκνότητα των πεπερασμένων στοιχείων στη διαδικασία της βελτιστοποίησης τοπολογίας μελετώντας πλήθος αρχικών τιμών τους. Η μεθοδολογία DL-SCALE χρησιμοποιεί Deep Boltzmann Machines σε μια λογική Model Upgrading για να επιταχύνει την βελτιστοποίηση τοπολογίας μέσω μοντέλων μειωμένης τάξης και πύκνωσης του πλέγματος των πεπερασμένων στοιχείων. Η Τρίτη μεθοδολογία, DLRM-TOP, χρησιμοποιεί βαθιά νευρωνικά δίκτυα για να προβλέψει την τελική πυκνότητα κάθε πεπερασμένου στοιχείου βάση πληροφορίας από την τελική κατάσταση των μοντέλων μειωμένης τάξης. Η τέταρτη μεθοδολογία, CN-TOP, χρησιμοποιεί βαθιά συνελικτικά νευρωνικά δίκτυα που βελτιώνουν την ποιότητα εικόνας για την επιτάχυνση της βελτιστοποίησης τοπολογίας. Τέλος παρουσιάζεται μια λογική συνδυασμού βαθιών νευρωνικών δικτύων και SIMP για την αυτόματη παραγωγή πληθώρας σχεδιασμών χωρίς την παρέμβαση του χρήστη σε μια λογική generative design. Το μόνο που απαιτείται από τον χρήστη είναι ο ορισμός του προβλήματος. Τα αποτελέσματα των παραπάνω μεθοδολογιών (επιτάχυνση διαδικασιών και παραγωγή σχεδιασμών) που παρουσιάζονται στην διδακτορική διατριβή κάνουν φανερό πως η μηχανική μάθηση και οι σύγχρονες τεχνικές της μπορούν να αποτελέσουν σημαντικά εργαλεία στην επιστήμη του πολιτικού μηχανικού.
Κείμενα και έμφυλες ταυτότητες
Authors: Μιχάλη Μαρία
Published: September 2021

Στην παρούσα διατριβή μελετώ την κατασκευή του κοινωνικού φύλου και των έμφυλων ταυτοτήτων σε λογοτεχνικά και μαθητικά κείμενα. Επικεντρώνομαι κυρίως στο πώς οι έφηβες μαθήτριες/έφηβοι μαθητές διαπραγματεύονται, προβάλλουν και κατασκευάζουν ποικίλες έμφυλες ταυτότητες κατά την παραγωγή δικών τους μυθοπλαστικών κειμένων, που προκύπτουν με έναυσμα τα λογοτεχνικά. Παράλληλα, διερευνώ πώς οι μαθήτριες/ές προσλαμβάνουν και ερμηνεύουν τα λογοτεχνικά κείμενα και με αυτόν τον τρόπο επιχειρώ μια σύνδεση της ανάγνωσης λογοτεχνικών κειμένων με την καθημερινότητα και τους διαθέσιμους πολιτισμικούς πόρους των μαθητριών/ών.Για την ανάλυση των λογοτεχνικών και μαθητικών κειμένων αξιοποίησα την κοινωνιοπολιτισμική προσέγγιση του Fairclough (1989∙ 1992∙ 1995) έχοντας ως στόχο να συνδεθούν τα τρία επίπεδα ανάλυσης τόσο στα λογοτεχνικά κείμενα όσο και στα μαθητικά γραπτά∙ το μικρο-επίπεδο, το μεσο-επίπεδο και το μακρο-επίπεδο (Στάμου, 2014). Επίσης, στην ανάλυση των μαθητικών κειμένων (μικρο-επίπεδο) αξιοποιώ αρχές από το μοντέλο κατασκευής ταυτοτήτων μέσω της διεπίδρασης των Bucholtz & Hall (2005).Η ανάλυση των δεδομένων έδειξε ότι τα λογοτεχνικά κείμενα αναπαράγουν κυρίαρχους λόγους και έμφυλες ταυτότητες και η ιδεολογική τους επίδραση είναι εμφανής στους μαθητές/στις μαθήτριες. Παράλληλα, οι μαθητές/ριες στην παραγωγή των δικών τους κειμένων αντλούν κυρίαρχους έμφυλους λόγους -εκτός από τα λογοτεχνικά κείμενα- και από το ευρύτερο κοινωνικοπολιτισμικό τους περιβάλλον.Η αξιοποίηση προγραμμάτων κριτικού γραμματισμού που αποβλέπουν στην καλλιέργεια της κριτικής γλωσσικής επίγνωσης των μαθητριών/ών στο πλαίσιο του μαθήματος της λογοτεχνίας μπορεί να τις/τους καταστήσει ικανές/ούς να ανιχνεύουν, να αμφισβητούν και να αντιστέκονται στις άρρητες και φυσικοποιημένες ιδεολογίες, στα στερεότυπα και στους έμφυλους λόγους που ενυπάρχουν τόσο στα λογοτεχνικά κείμενα όσο και στις δικές τους μυθοπλαστικές δημιουργίες.Η διατριβή ολοκληρώνεται με ενδεικτικές διδακτικές προτάσεις που αξιοποιούν τα δεδομένα που αναλύθηκαν και βασίζονται σε μοντέλα κριτικού γραμματισμού. Οι διδακτικές προτάσεις αφορούν τα μαθητικά κείμενα, καθώς θεωρώ σημαντικό οι μαθήτριες/ές να μάθουν να ανιχνεύουν τις έμφυλες ταυτότητες και τους κυρίαρχους έμφυλους λόγους στα δικά τους γραπτά και να συνειδητοποιήσουν σε οικείο υλικό τη δύναμη και τον ρόλο του αφηγηματικού λόγου στην κατασκευή των ταυτοτήτων.
Methods for robust and energy - efficient microprocessor architectures
Authors: Παπαδημητρίου Γεώργιος
Published: September 2021

Η εργασία αυτή παρουσιάζει νέες μεθόδους για την επιτάχυνση και τη βελτίωση της φάσης της επικύρωσης, καθώς και για τη βελτίωση της ενεργειακής απόδοσης των σύγχρονων επεξεργαστών. Στο πρώτο μέρος της διατριβής προτείνονται δύο διαφορετικές μέθοδοι για την επικύρωση του επεξεργαστή, οι οποίες συμβάλλουν στην επιτάχυνση αυτής της διαδικασίας και στην αποκάλυψη σπάνιων σφαλμάτων στους μηχανισμούς μετάφρασης διευθύνσεων των σύγχρονων επεξεργαστών. Και οι δύο μέθοδοι καθιστούν ευκολότερη την ανίχνευση και τη διάγνωση σφαλμάτων, και επιταχύνουν την ανίχνευση του σφάλματος κατά τη φάση της επικύρωσης. Στο δεύτερο μέρος της διατριβής παρουσιάζεται μια λεπτομερής μελέτη χαρακτηρισμού των περιθωρίων τάσης σε επίπεδο συστήματος σε δύο σύγχρονους ARMv8 επεξεργαστές. Η μελέτη του χαρακτηρισμού προσδιορίζει τα αυξημένα περιθώρια τάσης που έχουν προκαθοριστεί κατά τη διάρκεια κατασκευής του κάθε μεμονωμένου πυρήνα του επεξεργαστή και αναλύει τυχόν απρόβλεπτες συμπεριφορές που μπορεί να προκύψουν σε συνθήκες μειωμένης τάσης. Για την μελέτη και καταγραφή της συμπεριφοράς του συστήματος υπό συνθήκες μειωμένης τάσης, παρουσιάζεται επίσης σε αυτή τη διατριβή μια απλή και ενοποιημένη συνάρτηση: η συνάρτηση πυκνότητας-σοβαρότητας. Στη συνέχεια, παρουσιάζεται αναλυτικά η ανάπτυξη ειδικά σχεδιασμένων προγραμμάτων (micro-viruses) τα οποία υποβάλουν της θεμελιώδεις δομές του επεξεργαστή σε μεγάλο φορτίο εργασίας. Αυτά τα προγράμματα στοχεύουν στην γρήγορη αναγνώριση των ασφαλών περιθωρίων τάσης. Τέλος, πραγματοποιείται ο χαρακτηρισμός των περιθωρίων τάσης σε εκτελέσεις πολλαπλών πυρήνων, καθώς επίσης και σε διαφορετικές συχνότητες, και προτείνεται ένα πρόγραμμα το οποίο εκμεταλλεύεται όλες τις διαφορετικές πτυχές του προβλήματος της κατανάλωσης ενέργειας και παρέχει μεγάλη εξοικονόμηση ενέργειας διατηρώντας παράλληλα υψηλά επίπεδα απόδοσης. Αυτή η μελέτη έχει ως στόχο τον εντοπισμό και την ανάλυση της σχέσης μεταξύ ενέργειας και απόδοσης σε διαφορετικούς συνδυασμούς τάσης και συχνότητας, καθώς και σε διαφορετικό αριθμό νημάτων/διεργασιών που εκτελούνται στο σύστημα, αλλά και κατανομής των προγραμμάτων στους διαθέσιμους πυρήνες.
A point-of-care, microfluidic - based microscanner for the identification and counting of single cells
Authors: Κορομπίλη Γεωργία
Published: September 2021

Η συνεχής παρακολούθηση της συγκέντρωσης των κυτταρικών πληθυσμών στο αίμα συνδέεται άρρηκτα με τη διάγνωση και την προσαρμογή της θεραπείας σε ευρύ φάσμα ασθενειών, από λοιμώξεις του ανοσοποιητικού, χρόνιες παθήσεις του αίματος ως και επιπλοκές κατά τη λήψη αντικαρκινικής θεραπείας. Ωστόσο, οι χρονοβόρες διαδικασίες ανάλυσης του αίματος και το αυξημένο κόστος του ιατρικού εξοπλισμού αποτελούν σοβαρή τροχοπέδη στη έγκαιρη διάγνωση μιας νόσου. Πρόσφατα, αναδείχθηκε μία τάση δόμησης της ιατρικής περίθαλψης που θέτει ως επίκεντρο τον ασθενή, στοχεύοντας στην διεξαγωγή ιατρικών εξετάσεων και την εξαγωγή διάγνωσης «παρά τη κλίνη», ήτοι στο σημείο περίθαλψης του ασθενούς. Επωφελούμενη από την ανάπτυξη των μικρο-ηλεκτρομηχανολογικών συστημάτων, της μικρο-οπτικής και της μικρο-ρευστονικής, η παρούσα εργασία στοχεύει στην ανάπτυξη ενός φορητού μικρο-συστήματος, για την απεικόνιση δειγμάτων αίματος. Συγκεκριμένα, προτείνονται: (1) μία συστοιχία μικρο-φακών που επιτρέπει υψηλής ανάλυσης απεικόνιση εκτεταμένων δειγμάτων, με διερχόμενο φωτισμό (2) μία πρωτότυπη σχεδίαση που ενσωματώνει τα στοιχεία οπτικής διέγερσης του δείγματος και συλλογής φωτός στο ίδιο τσιπ, για απεικόνιση ανακλώμενου φωτισμού και (3) ένα μικρορευστονικό τσιπ για απομόνωση συγκεκριμένων κυτταρικών πληθυσμών, με αυξημένη απόδοση δέσμευσης κυττάρων, από μη αραιωμένο, μη επεξεργασμένο αίμα. Ο χαρακτηρισμός των επιμέρους διατάξεων αποδεικνύει: (α) υψηλή διακριτική ικανότητα περί το 1μm υπό συνθήκες μέγιστης μεγέθυνσης (4Χ), με τη δομή διερχόμενου φωτισμού, (β) τη δυνατότητα απεικόνισης συνολικής επιφάνειας δείγματος περί τα 2.5 cm2, (γ) διακριτική ικανότητα 8.8 μm υπό τη δομή του ανακλώμενου φωτισμού, με τη διάταξη που ενσωματώνει την πηγή φωτός στο ίδιο τσιπ με τους φακούς, (δ) τη μείωση του οπτικού μήκους της συνολικής διάταξης κάτω των 2.5 mm και (ε) την μείωση του σφάλματος δέσμευσης λευκών αιμοσφαιρίων στην μικρορευστονική διάταξη σε ένα κλινικά αμελητέο σφάλμα μικρότερο του 3.8 %, κατόπιν σύγκρισης των αποτελεσμάτων με την κυτταρομετρία ροής. Το σύστημα, συνολικά, αποτελεί τεχνολογία βάσης, υπό την έννοια ότι δύναται να εφαρμοστεί σε ευρύ φάσμα ασθενειών και να αξιοποιηθεί ως μετρητής αίματος γενικού σκοπού, «παρά τη κλίνη», όντας σε πλήρη συμμόρφωση με τις απαιτήσεις του Παγκόσμιου Οργανισμού Υγείας σχετικά με τις κατ’ οίκον ιατρικές συσκευές: το χαμηλό κόστος, την ευχρηστία, την απουσία εξωτερικής τροφοδοσίας ή εργαστηριακού εξοπλισμού και τη δυνατότητα να παρέχονται άνευ όρων σε όλους.
Πρακτικές εκπαιδευτικών και στελεχών εκπαίδευσης προσχολικής και πρώτης σχολικής ηλικίας, στο πλαίσιο της μετάβασης από το νηπιαγωγείο στο δημοτικό σχολείο
Authors: Μπέση Μαρίνα
Published: September 2021

Η μετάβαση των παιδιών από το νηπιαγωγείο στο δημοτικό σχολείο αποτελεί μία σημαντική περίοδο για το παιδί και την περαιτέρω ακαδημαϊκή του πορεία. Η μετάβαση αυτή εξαρτάται από πολλούς διαφορετικούς παράγοντες, με τα παιδιά και τους γονείς να χρειάζονται βοήθεια ώστε να ανταποκριθούν. Στο πλαίσιο αυτό, εντοπίζεται η σημαντικότητα του ρόλου των εκπαιδευτικών που με την χρησιμοποίηση συγκεκριμένων πρακτικών έχουν τη δυνατότητα να προετοιμάσουν το ίδιο το παιδί αλλά και την οικογένειά του για την μετάβαση από το νηπιαγωγείο στο δημοτικό σχολείο. Οι σχετικές ερευνητικές προσπάθειες είναι περιορισμένες στον ελληνικό χώρο και με βάση το γεγονός αυτό, η παρούσα ποσοτική έρευνα στοχεύει στην διερεύνηση των απόψεων των εκπαιδευτικών αναφορικά με τη σημαντικότητα των πρακτικών μετάβασης, τον εντοπισμό των παραγόντων που την επηρεάζουν και τις πρακτικές που θεωρούν ως περισσότερο αποτελεσματικές και διαδεδομένες. Η έρευνα πραγματοποιήθηκε σε δείγμα 1.602 εκπαιδευτικών (νηπιαγωγών, δασκάλων και διευθυντών δημοτικών σχολείων) με τη χρήση ερωτηματολογίου και μεταξύ άλλων τα αποτελέσματα έδειξαν πως οι δεξιότητες του παιδιού (κοινωνικές, συμπεριφοράς, επικοινωνίας) είναι πολύ σημαντικές για την επιτυχημένη μετάβασή του και αποτελούν τη σημαντικότερη προϋπόθεση που πρέπει να ικανοποιείται. Η ομαλή μετάβαση στηρίζεται στις σχέσεις μεταξύ των ενδιαφερομένων, συμπεριλαμβανομένων των εκπαιδευτικών της τάξης, των στελεχών εκπαίδευσης, των οικογενειών και των κοινοτήτων. Οι καταλληλότερες μεταβατικές πρακτικές, αφορούν κοινές δράσεις νηπιαγωγείου –δημοτικού σχολείου, καθώς και ανταλλαγές επισκέψεων και εμπειριών. Ιδιαίτερη σημασία δίνεται στις φιλίες και τις καλές σχέσεις των παιδιών με εκπαιδευτικούς και συμμαθητές, στην εκμάθηση των κανόνων του σχολείου και γενικότερα στην εξοικείωσή τους με τη σχολική ζωή. Παιδιά με προβλήματα συμπεριφοράς και μάθησης έχουν μεγαλύτερο κίνδυνο να βιώσουν μια δύσκολη μετάβαση. Αναγνωρίζεται η σημασία ενός προγράμματος μετάβασης, η διαρκής επιμόρφωση και η συνέχεια στις μεθόδους και στα περιβάλλοντα μάθησης.
Fine-grained Sentiment Analysis
Authors: Ποντίκη Μαρία
Published: September 2021

Η επιστημονική περιοχή της Ανάλυσης Συναισθήματος/Άποψης αποτελεί ένα βασικό εργαλείο ανάλυσης δεδομένων σε πολλoύς κλάδους, καθώς βοηθάει στον αυτόματο εντοπισμό και την ανάλυση απόψεων, συναισθημάτων, συμπεριφορών και αναγκών που εκφράζονται από χρήστες του διαδικτύου σε τεράστιες ποσότητες μη δομημένων δεδομένων χρησιμοποιώντας μεθόδους Επεξεργασίας Φυσικής Γλώσσας και Εξόρυξης Κειμένου. Η ερευνητική δραστηριότητα αυτής της διδακτορικής διατριβής επικεντρώθηκε σε δύο τύπους περιεχομένου που παράγεται από χρήστες του διαδικτύου: αξιολογήσεις πελατών σχετικά με προϊόντα, υπηρεσίες και τα επιμέρους χαρακτηριστικά τους σε συγκεκριμένους τομείς επιχειρηματικής δραστηριότητας (κριτικές εστιατορίων και φορητών υπολογιστών), και λεκτικές επιθέσεις εναντίον προκαθορισμένων ομάδων στόχων (π.χ. πρόσφυγες, μετανάστες) στον χώρο των ανθρωπιστικών, και συγκεκριμένα, των Υπολογιστικών Κοινωνικών Επιστημών. Στο πλαίσιο αυτό, η παρούσα διατριβή παρουσιάζει: α) ένα ενιαίο πλαίσιο αναπαράστασης γνώσης και τρία σύνολα επισημειωμένων δεδομένων στην Αγγλική γλώσσα για την ανάλυση συναισθήματος/άποψης βασισμένης σε χαρακτηριστικά οντοτήτων, και β) ένα γλωσσικά εμπνευσμένο και καθοδηγούμενο από δεδομένα πλαίσιο για την εξέταση της λεκτικής επιθετικότητας ως δείκτη ξενοφοβικών συμπεριφορών στα ελληνικά μέσα κοινωνικής δικτύωσης.
Σχολική βία και παραβατικότητα
Authors: Τσατσάκης Αντώνιος
Published: September 2021

Τα τελευταία χρόνια η σχολική βία και παραβατικότητα των μαθητών βρίσκεται στο επίκεντρο του επιστημονικού ενδιαφέροντος, όπως προκύπτει από τις σχετικές έρευνες και μελέτες στη χώρα μας. Οι μελέτες αυτές εστιάζουν κυρίως στη συχνότητα, τις μορφές και τους παράγοντες εκδήλωσης της σχολικής βίας και παραβατικότητας, και λιγότερο στην αντιμετώπισή τους. Οι εκπαιδευτικοί διαδραματίζουν σημαντικό ρόλο στην αντιμετώπιση της σχολικής βίας και παραβατικότητας γιατί είναι αυτοί που, κυρίως, ασκούν τον κοινωνικό έλεγχο στο σχολείο. Στην παρούσα εργασία εξετάζονται οι απόψεις των εκπαιδευτικών για τη συχνότητα, τις μορφές, τους παράγοντες και τους τρόπους αντιμετώπισης της σχολικής βίας και παραβατικότητας. Δείγμα της έρευνας αποτελούν 868 εκπαιδευτικοί δευτεροβάθμιας εκπαίδευσης. Ως μέσο συλλογής των στοιχείων χρησιμοποιήθηκε το ερωτηματολόγιο. Σύμφωνα με τις απόψεις των εκπαιδευτικών του δείγματος η σχολική βία και παραβατικότητα αποτελούν «λίγο» συχνό φαινόμενο. Οι πιο συχνές μορφές σχολικής βίας και παραβατικότητας σχετίζονται με την παρεμπόδιση του μαθήματος όπως η φασαρία, οι αδικαιολόγητες απουσίες και η καθυστερημένη προσέλευση. Η πιο συχνή μορφή βίας μεταξύ των μαθητών είναι η λεκτική βία. Οι εκπαιδευτικοί θεωρούν ότι οι πιο σημαντικοί παράγοντες εκδήλωσης σχολικής βίας και παραβατικότητας των μαθητών συνδέονται με την οικογένεια και την παρέα των συνομηλίκων. Για την αντιμετώπιση, χρησιμοποιούν παιδαγωγικές πρακτικές που βασίζονται στον διάλογο. Τα ευρήματα αυτά συμφωνούν με τα ευρήματα άλλων ερευνών.